A **batalla de Cynwit** ou **batalla de Cynuit**, foi un conflito bélico que tivo lugar no ano 878 na fortaleza que o cronista Asser chamou *Cynwit*, que hoxe posibelmente corresponde a Cannington Hill, preto de Cannington, Bridgwater en Somerset, Inglaterra, pero non se descarta que fose noutra localización.

Unha partida de viquingos comandados por Ubbe Ragnarsson, e os seus irmáns Ivar o Desosado e Halfdan, desembarcaron na costa de Combwich cunha frota de 23 naves e 1200 homes. Un grupo de *thanes* e os seus soldados descubríronos, nun primeiro e cruento encontro caeu Halfdan e un continxente de viquingos:

> 
> 
> *E no inverno deste mesmo ano Ivar e Halfdan desembarcaron en Wessex, en Devonshire, con 23 barcos, e alí foi morto, e 840 homes do seu exército con el.*
> *Crónica anglosaxoa*
> 

Tras a refrega, os anglosaxóns refuxiáronse nunha fortaleza, chamada «Cynwit», que era bastante segura a excepción do flanco este que carecía dunha adecuada defensa. Ubbe e os seus viquingos cercaron a fortaleza esperando unha rápida rendición dos saxóns a falta de auga potábel, pero inesperadamente, en lugar de esperar a morte sedentos nun outeiro, atacaron á noitiña tomando aos daneses por sorpresa e logrando unha gran vitoria.

Consecuencias
-------------

Mentres que a *Crónica anglosaxoa* trata superficialmente o seu desenvolvemento, a batalla de Cynwit foi importante por dúas razóns.

A primeira, porque foi unha vitoria importante para os saxóns, xa que o triunfo veu da man de alguén máis que o irredutíbel Alfredo o Grande, rei de Wessex, que practicamente encabezaba a resistencia en solitario fronte ás hordas invasoras. A crónica, na súa entrada do ano 878, afirma que «todos a excepción do rei Alfredo» foran subxugados polos viquingos. A batalla incita a pensar que pese ao liderado de Alfredo e o seu esforzo por unir aos pobos ingleses contra os viquingos, algúns nobres aínda dominaban sectores de Wessex pola súa conta.

A segunda, na batalla, Odda e as forzas inglesas non só lograron matar a Ubbe, senón que tamén capturaron o estandarte do corvo que os viquingos chamaban *Hrefn* ('Cuervo'):

> 
> 
> Tamén se tomou a bandeira de guerra (*guðfani*), que eles chamaban *«Corvo»*.
> *Crónica anglosaxoa*
> 

De novo, mentres a crónica só trata a batalla superficialmente, é digna de atención a captura do estandarte, que non se menciona en ningunha outra batalla onde os saxóns vencesen. É destacábel que o estandarte tiña un significado especial, xa que dos tres irmáns Halfdan, Ivar e Ubbe, o último era bastante supersticioso e adoitaba consultar a feiticeiros pagáns para dilucidar o resultado dos seus actos no campo de batalla. Por tanto, sendo o estandarte de Ubbe, tiña un valor ritual moi específico entre os daneses, tan importante como o «anel sacro» que usaron para pactar a paz con Alfredo tras a batalla de Edington uns meses máis tarde.

Cultura popular
---------------

A batalla aparece na novela *The Marsh King*, unha novela histórica de aventuras de Cyril Walter Hodges, onde a batalla se desenvolve en «Kynwit». A novela céntrase na figura do rei Alfredo, pero dá crédito ao conde Odda e a súa vitoria a pesar de que o desenvolvemento da contenda se afasta das crónicas, desembarcando os viquingos pola noite e sendo vencidos inmediatamente nada máis pisar terra.

A batalla tamén aparece na novela The last kingdom de Bernard Cornwell. Cornwell corrobora a vitoria, así como a morte de Ubbe, pero en mans do heroe de ficción Uhtred.

Notas
-----

1. ↑  Siraut, Baggs (1992) *A History of the County of Somerset*, Vol. 6: Andersfield, Cannington, and North Petherton Hundreds (Bridgwater and neighbouring parishes), pp. 73-76
2. ↑  Anónimo. trad. James Ingram (1996), ed. "Crónica Anglosaxoa". Arquivado dende o orixinal o 30 de setembro de 2007. Consultado o 08 de xaneiro de 2018.
3. ↑  "Ingram, James (1823) ed. 1912 *Crónica Anglosaxoa* Anos 871-78, London, Everyman Press.". Arquivado dende o orixinal o 04 de xaneiro de 2018. Consultado o 08 de xaneiro de 2018.
4. ↑  Anónimo. trad. James Ingram (1996), ed. "Crónica anglosaxoa". Arquivado dende o orixinal o 30 de setembro de 2007. Consultado o 08 de xaneiro de 2018.
5. ↑  Cornwell, Bernard (2005) *The Last Kingdom*, London, Harper Collins

Véxase tamén
------------

### Bibliografía

* Baggs, A P; Siraut, M C. (1992). "Cannington". En Dunning, R W; Elrington, C R. *A History of the County of Somerset: Volume 6: Andersfield, Cannington, and North Petherton Hundreds (Bridgwater and neighbouring parishes)*. pp. 73–76.
* Ingram, James, ed. (1912) [1823]. "Years 871-78". *The Anglo-Saxon Chronicle*. London: Everyman Press. Arquivado dende o orixinal o 04 de xaneiro de 2018. Consultado o 08 de xaneiro de 2018.
* Cornwell, Bernard (2005). *The Last Kingdom*. London: Harper Collins.
* James, Jeffrey (2013). *An Onslaught of Spears: The Danish Conquest of England*. The History Press. ISBN 9780750951982.
* Kendrick, T.D. (2004). *A History of the Vikings*. Courier Corporation. ISBN 9780486433967.